GiliGold/VAD_KnessetCorpus huggingface dataset:
מורה: הפיקוח כל הזמן בקשר איתנו ומעדכן אותנו בחוברות, כך שאנחנו כל הזמן משתלמים ולומדים בעצמנו את התכנית והילדים לומדים במקביל איתנו את התכנים.
מורה: למשל חשמל זו תכנית שיצאה כבר מזמן, היא חזרה השנה ואנחנו מתאימים את עצמנו לתכנית הזאת, תוך כדי אלתורים ותוך כדי שינויים עד שייצאו ספרים מהפיקוח.
מורה: מה שקורה זה שבדרך כלל אנחנו עובדים במקביל גם עם ניסויים וגם עם המחשב.
מורה: זה החדר שנכנסים לעבוד עם המחשב.
מורה: מישהו רוצה לספר קצת מה היתרון של המחשב?
מורה: אני אעלה תיכף את אתר המדעים.
תלמידה: היתרון במחשב זה שאפשר לראות גם את הדברים שאנחנו עושים וגם המורה מדריכה אותנו וגם זה חוסך לנו פעמיים...
תלמידה: כיף לעשות עבודות במחשב ולהתנסות ולבדוק את עצמנו ואם אנחנו טועים, אז יש גם הסבר וזה נותן---
המורה: זמין.
המורה: כלומר אם יש איזה שהוא קושי, באמת הרבה פעמים הם לא מספיקים בכיתה, אז יש להם את האפשרות להיכנס בבית, להשלים את מה שלא הספיקו בכיתה וכמובן המורה זמינה, שזה הרבה יותר נח.
המורה: אם יש שאלה, אפשר לענות עליה.
המורה: אני אראה לכם בגדול את אתר מדעים.
המורה: האתר עצמו בנוי מאתר של דף הבית, שבו יש רובריקות שמתעדכנות פעם בחודש.
המורה: הצוות יושב ביחד ומעדכן כל מיני דברים.
המורה: מאז אופק חדש יש לנו יותר זמן לשבת בישיבות צוות, יש לנו שעתיים קבועות למערכת עם מנחה מחוזית, יש לנו מנחה מחוזית שמגיעה לשבת עם הצוות ובאמת כל הזמן להיות מעודכנים לפי תאריכים, נותנים לנו מבדקים.
המורה: כלומר מאוד מאוד יש ביקורת ובקרה על התכנים שעוברים ומדי חודש וחצי מבדקים של הפיקוח לראות האם אנחנו עומדים בהספק ואיך התלמידים ואיפה צריך לתקן, משובים, חזרה, כל הדברים האלה אנחנו באמת עושים תוך כדי לימוד, יחד עם המנחה.
המורה: יש לנו בעצם פה סרטונים שהילדים רואים.
המורה: כל מורה מנהלת אתר כיתה.
המורה: למשל עכשיו אנחנו בכיתה ח'3, כל מורה מנהלת את האתר שלה, היא יכולה להכניס קבצים, סרטונים שמעניינים, היום הכל בצבע והדגמה, הכל חי יותר, הכל הרבה יותר מעניין.
המורה: יש פורום, יש קבצים, אתרים מומלצים, הגשת עבודות וכולי.
המורה: בעצם האתר הוא מאוד מאוד פעיל, לכל אחד מהילדים יש סיסמה, הילדים נכנסים, מעדכנים.
לייה גולן: תודה לח3 ותודה לשמרית.
לייה גולן: בשנה שעברה אנחנו היינו מקום ראשון במחוז למדעים, מכובד בארץ.
לייה גולן: אנחנו נשתדל בדקות שנותרו לנו לספר לכם על בית הספר שלנו.
לייה גולן: בית הספר שלנו באופן יחסי הוא בית ספר חדש שזכיתי, כאיש חינוך, להקים אותו לפני 19 שנים, בשנת 92'.
לייה גולן: אנחנו בעצם פורצי הדרך של הניהול העצמי, היינו שמונה בתי ספר בארץ שפתחנו את תכנית הניהול העצמי.
לייה גולן: בזכות ההתפתחות שלנו כתבנו יוזמה חינוכית פדגוגית, 'מחשב-מחברת', שביקרתם בה, בכיתה של המחשבים הניידים.
לייה גולן: כמובן קיבלנו בתכנית הראשונה, בשנה הראשונה, תמיכה ממשרד החינוך ומהרשות.
לייה גולן: לאחר מכן נגמר תקציב משרד החינוך ונאלצנו כל הזמן לחפש מממנים, כשמטעם התעשייה ראש העיר הצליח לשכנע אותם, כך היתה לנו כיתת טאואר וכיתת מפעלי חמצן וכל מיני כיתות, אורנג', עד שבשנת 2005 מכון דוידסון, מכון וייצמן, שמע עלינו והתלהב ומאז כיתת 'מחשב-מחברת', נקראת כיתת כתו"ם, כיתת תלמידים ומורים עם מחשבים והם מפעילים את התכנית הזאת בכל הארץ.
לייה גולן: היום יש 2,500 תלמידים שעובדים לפי השיטה שלנו.
לייה גולן: ב-2002 הוספנו את כיתת מופת, הכיתה שראיתם, שמתגברת את לימודי המדעים, בעיקר מתמטיקה ופיזיקה, וכיתת ספורט מתגברת את לימודי הספורט, אתלטיקה קלה בעיקר.
לייה גולן: היום הם בתחרות, לא כל התלמידים בבית הספר.
לייה גולן: הצטרפנו ל'סיסמה לכל תלמיד' יחד עם כל היישוב, וכפי שראיתם, יש לנו פורטל מפואר ויש אתרי מקצוע בכל מקצועות הלימוד.
לייה גולן: ב-2008 הצטרפנו לרפורמה, אופק, ואנחנו בין המרוצים מאוד מהרפורמה החדשה.
לייה גולן: אנחנו מאמינים שאין גבול ליכולת, המוח הוא שריר, אפשר לאמן אותו, להגיע ל'מיצוינות', למיצוי הפוטנציאל ולמצוינות.
לייה גולן: קודם כל אנחנו בונים לכל תלמיד תכנית אישית על פי אבחונים, על פי מבחנים, על פי בדיקה של כל אחד ואחד, על פי הישגים לימודיים, על פי התנהגות, וכל אחד מקבל את מה שהוא זקוק לו על מנת להשתפר ולהצטיין.
לייה גולן: זה בא לידי ביטוי בתגבורים, במרכז למידה, בשעות פרטניות, וכך אנחנו מגיעים למיצוי הפוטנציאל ולמצוינות.
לייה גולן: מצוינות יש בהרבה מאוד תחומים.
לייה גולן: עכשיו יש תכנית אמירים, אז יש גם כתבים צעירים, גם שילוב של מקצועות עם מצוינות, מצוינות מתמטית, מצוינות במדעים, חשיבה מדעית.
לייה גולן: החינוך האישי זה אחת מהמתנות של אופק חדש.
לייה גולן: כבר שלוש שנים אנחנו מפעילים את החינוך האישי.
לייה גולן: מי מהתלמידים רוצה לספר על החינוך האישי?
תלמידה: התכנית החלה לפני שלוש שנים, הרעיון המרכזי הוא שבכל כיתה יש שתי קבוצות ובכל קבוצה מחנכת אחת.
תלמידה: בשיעור יושבים במעגל ומעלים נושא לדיון ודנים בו.
תלמידה: השיעור הזה מתקיים פעמיים בשבוע, בדרך כלל זה בשעות הבוקר וכל תלמיד מקבל יחס אישי וחם מהמחנכת.
תלמידה: המחנכות מקיימות שיחות אישיות עם כל תלמיד וכל תלמיד מקבל יחס אישי ומספר למורה על החוויות והבעיות שעברו עליו במהלך השבוע.
תלמידה: עם זאת זו הזדמנות שהם יתקרבו אחד לשני וזה ניתן להם פעם בשבוע.
תלמידה: מעבר לכך, המחנכות מקיימות ביקורי בית, שבאים לתלמידים לבית ובודקים את מצב המשפחה ואת המצב עם ההורים.
תלמידה: יש גם חוזה אישי שהתלמיד מציב לעצמו מטרה ומנסה להגשים אותה.
לייה גולן: תודה.
לייה גולן: אם יש לכם שאלות, בבקשה.
לייה גולן: אנחנו מנסים, אם כן, להתאים את הלמידה למאה ה-20 וברור שכיתת כתו"ם זו אחת הדרכים להתאים את הלמידה למילניום החדש.
לייה גולן: (סרט).
תלמידים: (מציגים: ילד עם מחשב-ילד עם עיפרון ומחברת).
תלמידים: זה נראה כאילו אני משחק וצופה בסרטים, אבל כך אני לומד, זאת השיטה החדשה.
תלמידים: וואי, נגמרו לי הדפים.
תלמידים: לי לא יכולים להיגמר הדפים, המחברת שלי דיגיטלית והולכת איתי תמיד.
תלמידים: וואי, עכשיו נשבר לי החוד.
תלמידים: לי לא יכול להישבר החוד.
תלמידים: אין לך עיפרון, אתה בכלל עובד עם מחשב.
תלמידים: תקשיב, עכשיו יסבירו לנו על כיתת כתו"ם.
רן-תלמיד: אנחנו כיתת תלמידי 'מחשב-מחברת', כתו"ם.
תלמיד: בשנה שעברה חווינו.
תלמיד: רצינו כבר לקבל את המכתב עם התשובה 'התקבלת', ועכשיו נספר לכם איך זה ללמוד בכיתת כתו"ם.
תלמיד: אנחנו באים כל יום לבית ספר ולומדים באמצעות מחשב נייד שהולך עמנו ממקום למקום.
תלמיד: כך הלמידה הפכה להרבה יותר מעניינת.
תלמיד: אנחנו רואים מצגות וקבצים ששולחים לנו ושיעורים מעשירים אנחנו כיתה מיוחדת ושונה, לדוגמה הלוח החכם מאפשר לנו למידה חכמה ופשוטה.
תלמיד: בעזרת המחשב אנחנו עובדים גם בבית, בדיוק במקום בו עצרנו בשיעור.
תלמיד: הלמידה לא נפסקת.
תלמיד: .. גם חלק מהמבחנים אנחנו עושים במחשב ומגישים הרבה עבודות.
תלמיד: אנחנו משקיעים יותר המורים שלנו יותר מחוברים אלינו ואנחנו יכולים לשמור איתם על קשר ורבלי כל הזמן.
תלמידים: אני בכיתה ח'3, כיתת מופת.
תלמידים: כיתת מופת זו כיתה שמתמקדת בעיקר בפיזיקה ומתמטיקה ובאמצע כיתה ז' התלמידים מתחילים ללמוד מתמטיקה ופיזיקה ברמה מאוד גבוהה.
תלמידים: זאת אומרת שבכיתה רגילה ובכיתת מחשבים מתחילים ללמוד חומר שמה שתלמידי כיתת מופת בפיזיקה לומדים רק בכיתה ט'.
תלמידים: ב-י' כשמסיימים יכולים ללכת במסלולים מורחבים של מתמטיקה ופיזיקה.
תלמידים: בכיתת מופת אנחנו מקבלים השקעה...
תלמידים: המורים עוזרים לנו הרבה בלימודים, יש לנו למי לפנות.
תלמידים: לא כל אחד יכול להתקבל לכיתת מופת, דואגים לערוך מבחנים ומיפוי, לראות שמי שמתקבל באמת מתמטיקה ופיזיקה זה צד שהוא רוצה לחזק, בגלל זה גם אנחנו כולנו נבחרנו לכיתה הזאת, ובסופו של דבר כל מי שנמצא ב'יערת העמק' יגיע לבגרויות מאוד גבוהות, אבל לנו יש את האפשרות להגיע לבגרות של 5 יחידות במתמטיקה ופיזיקה, מה שלא בטוח שכולם יזכו לזה.
תלמידים: בגלל זה זה גם נורא עוזר לנו להיות בכיתה של מופת, עם 8 שעות שבועיות של מתמטיקה וחומר מתקדם בפיזיקה.
תלמידים: בכיתת מופת, כמו שאמרו, הנושאים מתמטיקה ופיזיקה הם מורחבים והם נותנים לנו אפשרות להגיע למסלולים אקדמאים.
תלמידים: נבחרנו לכיתת מופת על ידי מבחנים שעשינו ובכיתת מופת יש ילדים שמתעניינים בנושא...
תלמידים: אני אוסיף שאנחנו מקבלים הרבה תמיכה ועזרה כך שגם אם אנחנו מתקשים באיזה שהוא חומר, תמיד המורה שמחה לעזור לנו.
תלמידים: יש למי לפנות.
לייה גולן: ספורט.
לייה גולן: יש נציגים מספורט?
לייה גולן: רוצה לספר לנו?
תלמיד: בהתחלה לא הבנתי כל כך מה זה כיתת ספורט, עד החודש הראשון, והבנתי שזה כיף, במיוחד למי שמתעניין בספורט ולמי שעוסק בזה.
תלמיד: היום לדוגמה, כמו שלייה כבר אמרה, יצאו כמה ילדים לתחרות אתלטיקה קלה.
תלמיד: לפני חודש וחצי יצאו לריצה של 2,000 מטר.
תלמיד: הכיתה בנוסף לכיתה רגילה, בנוסף לזה יש שעתיים ספורט.
אלי ברדה: ובמה אתה מתמחה?
תלמיד: כדורסל.
לייה גולן: הבנות של אמנות ונסיים.
תלמידים: אנחנו בכיתה ז'3 אמנות ופעמיים בשבוע, שעתיים בסוף היום, יש לנו אמנות עם מורה שעוזר לנו ואנחנו מציירים כל מיני ציורים ויש לנו תחרויות.
תלמידים: היתה לנו תחרות של 'עתיד בטוח', ששלחנו ציורים.
תלמידים: בנוסף לזה אנחנו גם מציירים על הלוקרים, דמות שכל הכיתה בחרה.
תלמידים: עכשיו אנחנו עובדים על ציור...
תלמידים: אנחנו עובדים בגואש וחימר.
תלמידים: אני רוצה להציג לכם שני ציורים שבנות מהכיתה ציירו.
לייה גולן: נסיים עם מועצת התלמידים, בבקשה.
תלמידים: מועצת התלמידים בעצם היא גוף שמייצג את כל התלמידים בבית הספר והוא מענה לתלמידים.
תלמידים: כולנו נבחרנו בבחירות דמוקרטיות בכיתות ומאז שנבחרנו היו לנו כמה מטרות שהיה לנו חשוב מאוד להגשים.
תלמידים: הפעולות שאנחנו בעיקר עושים, השנה לפחות, זה למניעת אלכוהול ולמניעת אלימות.
תלמידים: אני כבר שנה ברציפות ואני רוצה להיות שם ואני רוצה להיות שם גם בשנה הבאה, כי בעצם לא רק שאנחנו עוזרים לעצמנו להיות מנהיגים יותר טובים וללמוד על זה, אנחנו גם עוזרים לאחרים, כמו כל העניין של מניעת אלימות וגם היה לנו פרויקט גדול שהחלטנו שאנחנו משנים את הצלצול.
תלמידים: כמה שניסינו והתאמצנו, בסוף שינינו אותו לצלצול של 'האח הגדול'.
תלמידים: במשך השנה במועצה יש בחירות דמוקרטיות ליושב ראש של מועצת התלמידים.
תלמידים: השנה יעל אבירם נבחרה, שהיא כעת בטיול.
תלמידים: נפגשים פעמיים בשבוע... עשינו בהפסקה פינה של מוזיקה, הרגשות תלמידים ו...
תלמידים: בעצם מועצת התלמידים זאת בחירה של תלמידים, בחירה למנהיגות ואנחנו בעצם מייצגים את תלמידי בית הספר בדברים שהם רוצים לשנות והם מפנים אלינו, בגלל זה שינינו את צלצול בית הספר.
תלמידים: תלמידים רצו לשנות אותו ובשיתוף פעולה עם הנהלת בית הספר הצלחנו לשנות.
אלי ברדה: כל הכבוד.
קריאה: דבר אחד הכי חשוב לך.
תלמידה: שחקנית.
קריאה: חשבתי חברת הכנסת.
תלמידה: וגם עורכת דין.
תלמידה: (ביה"ס אורט רוגוזין)
אלי ברדה: ועדת החינוך, התרבות והספורט של הכנסת מבקרת במגדל העמק.
אלי ברדה: נציגי הוועדה הם יושב ראש הוועדה, חבר הכנסת אלכס מילר, וחבר הוועדה, חבר הכנסת ציון פיניאן, יחד עם צוות של משרד החינוך וצוות של הוועדה.
אלי ברדה: אנחנו בסיור במגדל העמק ובאנו לראות, להתרשם ולראות איך אפשר לעזור, בשורה התחתונה.
אבי אבירם: תשבו.
אבי אבירם: נמצאים איתנו פה תלמידי י', שבתקופה האחרונה עסוקים מאוד בנושא של להיות אזרח והיום לכל שכבת י' יש פעילות סביב הנושא של להיות אזרח, כי ב-13 לחודש הם מגיעים לכנסת ושם בטקס באודיטוריום של הכנסת מקבלים תעודת זהות, ואלה החברה שיגיעו לשם.
אבי אבירם: כיתה אחת, נמצאת פה כיתה י'9, המחנכת שלהם היא במקרה גם מורה לאזרחות.
אבי אבירם: אז אולי תספרו מה עשיתם היום, מה היה לכם פה היום.
תלמידים: למדנו על איך אנשים צריכים להתנהג בחברה דמוקרטית ואיך הם מתנהגים באמת ואיך אפשר לשנות את זה.
אבי אבירם: מישהו עוד רוצה להגיד מה עשיתם היום?
תלמידה: למדנו על הזכויות של האזרח וראינו סרט שמראה איך אפשר בקלות להיסחף לקבוצה דיקטטורית, לדוגמה.
אבי אבירם: אתם רוצים לשאול אותם משהו?
תלמיד: גם קראנו על מקרים שקיימים בחברה ואיך אנחנו בתור אזרחים, מה אנחנו היינו עושים כנגד זה.
אלכס מילר: אני יכול רק להגיד שאני מאוד מתרגש להיות באורט כי אני בעצמי בוגר אורט, אמנם בתל אביב, אורט סיגלובסקי, אם שמעתי.
אלי ברדה: גם אני מתרגש, כי אני בוגר פה.
אלכס מילר: אתה בבית, אני אורח.
אלכס מילר: אבל מה שחשוב לציין זה שאתם באמת נמצאים במשפחה טובה שהיא כפולה, קודם כל משפחת אורט וכמובן משפחת מגדל העמק.
אלכס מילר: אז אני מברך אותך, ראש העיר, באמת על הכח שאתה נותן כאן, וכמובן אתכם על הכניסה לחיים הבוגרים.
אלכס מילר: קבלת תעודת זהות זו אחריות, אם למדתם על הזכויות, אני מקווה שגם למדתם על החובות שיש לכל אזרח וזה דבר חשוב מאוד וכך אנחנו מברכים אתכם על הכניסה לחברה שהיא החברה הבוגרת ושתוכלו גם להשפיע.
אלכס מילר: המבחן הראשון שאתם תעמדו זה בטח יהיה המבחן של הבחירות המוניציפליות, בגיל 17 אתם יכולים כבר להצביע.
אלכס מילר: אחר כך המבחן השני זה הבחירות לכנסת, מגיל 18.
אלכס מילר: אז אני מאחל לכולכם הצלחה גם כמנהיגים צעירים בעתיד וגם כאלו שנכנסים לעולם שהוא עולם לא פשוט ועולם עם הרבה אחריות, במיוחד במדינה שלנו שהיא מדינה שלא משעמם בה.
אלכס מילר: זה בטוח.
אלי ברדה: אני רק רוצה שאלה אחת, מי שיכול בקצרה להציג דילמה סביב הערכים שאני אומר אותם עכשיו; סבלנות וסובלנות, זכויות הפרט, חופש הדיבור, זכויות יסוד.
אלי ברדה: מישהו יכול למצוא דוגמה ולהסביר דילמה ושלפעמים בעצם הערכים האלה, גם אם אנחנו לא מסכימים עם מישהו, אבל עצם הזכויות האלה מאפשרות לנו לקבל את השונה, את האחר, את המיעוט, את הדעה האחרת.
תלמיד: על הפייסבוק ומה שקרה לילד שהתאבד.
תלמיד: עשו קבוצת סיוע של ער"ן שהראתה שאחוז הילדים שנפגעים בפייסבוק עולה ושרוב הסיכויים שלהם להתאבד גם עלה.
תלמיד: כך זה משפיע איכשהו על המסלול של הנושא הזה.
תלמיד: (כיתה אחרת):
מורה: כיתה ז' לוקחים חלק בתכנית העמקה של מורשת בשיתוף עם הרוח היהודית, שותפות 2000 והרשות.
מורה: יש את התכנית המותרת ממשרד החינוך אבל אנחנו הלכנו עם זה צעד אחד קדימה ובנינו תכנית משותפת עם הגורמים שציינתי קודם, כאשר המטרה היא להעמיק ולהביא אותם למקום שהערכים שמיוצגים בארון הספרים היהודי ובכלל הופכים לערכים אוניברסליים שפוגשים אותם בחיי היום יום שלהם.
מורה: הרלוונטיות היא הדבר היותר משמעותי ויותר חזק.
מורה: אז הם ישתפו אתכם קצת בתכנית הזו ואלה התוצרים שלהם, מה שהם עושים, תוך כדי למידה יש גם למידה חווייתית וכמובן ציורים שהם עושים וכולי.
מורה: לפני שאתה ממשיך, אתם נמצאים עכשיו בחדר ההנצחה של בית הספר, נופלי בית הספר לדורותיהם ואנחנו בעצם באמצעות הפעילות שאנחנו עושים בחדר הזה הילדים נחשפים לכל התכנים של הזדהות עם הנופלים של בית הספר.
מורה: מה אתם לומדים, מה אתם עושים?
מורה: מה עשיתם מתחילת השנה, מה זה תרם לכם?
משה בראון-תלמיד: אנחנו לומדים ברוח יהודית, בעצם לדעת, אנחנו כל פעם מוסיפים על סמל יהודי כלשהו, אנחנו בעניין הדגל, לומדים מה הוא מסמל, איך שהוא מוליך את האדם מלפניו.
משה בראון-תלמיד: גם למדנו על כל מיני מקומות בעולם, על הדת שלנו.
מורה: מישהו רוצה לספר על מה שעשינו בבית הכנסת?
אופיר -תלמיד: אנחנו מעמיקים בסמלים יהודיים ומנסים להסתכל על הסמלים האלה לא כמובן מאליו.
אופיר -תלמיד: כמו שלמשל יש את המזוזה, שלמדנו עליה והבנו למה היא תלויה בצד של הדלת ולמה יש את העניין של הנשיקה.
מורה: הסתבר לנו שהרבה תלמידים שמנשקים מזוזה ואין להם מושג למה הם עושים את זה, אין להם מושג מה כתוב בתוכו.
מורה: זה משהו שאנחנו רוצים להעביר.
אליהו-תלמיד: אנחנו למדנו על כל הסמלים היהודיים ואיך שזה מתקשר אלינו ולאיזה סמלים אנחנו מתחברים באופן אישי ומה זה מוסרי אצלנו, בתור בני אדם.
אליהו-תלמיד: היינו בבית כנסת, למדנו שם על כל המאפיינים של בית הכנסת ומה הם מסמלים בבית הכנסת וגם הכנו מזוזה ועיטור סמלים שאנחנו חושבים שהם הכי חשובים לנו.
אלי ברדה: שאלה אחרונה, למה צריכים ללמוד את כל זה?
תלמיד: כי זו המסורת שלנו, זה אנחנו, בזכות זה אנחנו כאן, בזכות זה אנחנו קיימים.
תלמיד: כל הדברים האלה שאנחנו עושים פה, אנחנו בעצם מכירים את עצמנו ואת הדת שלנו יותר טוב ואת ארץ ישראל בכלל.
אלי ברדה: יפה, אלה השורשים שלנו, בלי שורשים אפשר לעקור אותנו לכל מקום ועם השורשים אנחנו יכולים להישאר פה גם בימים קלים וגם בסופות וימים קשים.
אלי ברדה: אז כל הכבוד לכם ויישר כח.
אבי אבירם: כשנכנסתם לבית הספר בעצם מה שראיתם זו פעילות שאנחנו מאוד עסוקים בה בתפיסת העולם שלנו, זה בעיקר הנושא הערכי.
אבי אבירם: כל התחום הערכי בתוך בית הספר הוא מאוד משמעותי מתוך אמונה שתלמידים בוגרים שיגיעו לתעודת בגרות איכותית מלאה יהיו בוגרים איכותיים למדינת ישראל, בזכות אותם ערכים שאנחנו נקנה להם בשש השנים שהם נמצאים בתוך בית הספר.
אבי אבירם: מה שאנחנו בחרנו להראות היום, מעבר לפעילות הזאת, זה.
אבי אבירם: .. את הנתונים אני לא אציג, כי ראיתם אותם גם בשקף של ראש העיר, אז אין צורך, מה שאני כן רוצה להדגיש זה שכשאנחנו מדברים על בית הספר, בית ספר של אורט, בית ספר שיש בו מגמות טכנולוגיות ואלה המגמות הטכנולוגיות שנמצאות בבית הספר, חלקן בחזית הטכנולוגיה של מדינת ישראל.
אבי אבירם: מר אלי ברדה דיבר על פרס החינוך שקיבלנו על פיתוח תכניות לימודים, אז אחת התכניות שנמצאת עכשיו בתהליך סיפוח אלקטרו אופטיקה, תכנית לימודים שנלמדת פה בתוך בית הספר, ייצאו אותה כבר לארצות הברית וזו תכנית שהמורים שלנו פיתחו פה ורשת אורט אימצה את זה.
אבי אבירם: בית הספר היחיד בארץ שמלמד את התכנית הזאת הוא פה במגדל העמק ואנחנו מקווים שאחר כך זה יתפתח לשאר בתי הספר.
אבי אבירם: אלה המקצועות ההומניים שנלמדים בבית הספר.
אבי אבירם: חבר הכנסת מילר דיבר על הנושא של תעודת הבגרות.
אבי אבירם: כשאנחנו מדברים על תעודת בגרות, אנחנו רואים את התוצאות של בית הספר שלנו במגדל העמק, פה בבית הספר התיכון רוגוזין, זה לא של העיר, זה של רוגוזין, ואנחנו רואים שיש עלייה, ירידה, ברוב הפעמים זה עלייה, מגמה של עלייה ודיברתם על זה, אבל אחד הדברים שאנחנו שמים דגש מאוד מאוד חזק, וזה מה שהיינו רוצים שתשמע מהתלמידים, זה נושא של איכות תעודת הבגרות.
אבי אבירם: כשאנחנו מדברים על תעודת בגרות אנחנו יודעים שתלמיד זכאי לתעודת בגרות במדינת ישראל אם יש לו 21 יחידות עם ציון 55, 3 אנגלית, 3 מתמטיקה.
אבי אבירם: זאת תעודת בגרות לכל דבר במדינת ישראל, איתה אי אפשר להתקבל לשום מוסד להשכלה גבוהה והפרסום שיוצא כל שנה במאי, שכל המדינה רועשת וגועשת, זה הנושא של כמה בית הספר זכאי.
אבי אבירם: אני לא מזלזל בזה, זה מאוד חשוב ואנחנו עסוקים גם בזה ואנחנו רואים את התוצאות, אבל דבר שהוא מאוד משמעותי לנו זה השקף הזה.
אבי אבירם: אנחנו בבית הספר עסוקים באיך אנחנו מגדילים את כמות התלמידים שהם זכאים לתעודת בגרות.
אבי אבירם: מבחינתנו לא פחות מ-4 יחידות אנגלית, לא פחות מ-4 יחידות מתמטיקה ולפחות שני מקצועות מורחבים.
אבי אבירם: ההתפלגות שאתה רואה פה אלה הן ארבע השנים האחרונות בבית הספר.
אבי אבירם: מצד שמאל זה תשס"ז ועד השנה האחרונה.
אבי אבירם: מה שאנחנו רואים פה זה כמה תלמידים בוגרי בית הספר שזכאים לתעודת בגרות, זה כל השקף הזה, בתוכו כמה תלמידים זכאים לתעודת בגרות רגילה, שזאת לא תעודת בגרות שדיברתי עליה לפני דקה וכמה תלמידים זכאים לתעודת בגרות איכותית מורחבת בתחומי המקצועות ההומניים, טכנולוגיים ומדעיים ריאליים.
אבי אבירם: ואנחנו רואים, למשל אם נסתכל על מה שקורה בבגרות הריאלית המורחבת, אותם תלמידים שמגיעים אחר כך דרך מופת עתידים ללימודי העתודה, אנחנו רואים מה קרה בארבע השנים האחרונות כשזו השנה האחרונה וכמות התלמידים שהם בוגרים שמקבלים תעודת בגרות איכותית.
אבי אבירם: מה שנשמע מהתלמידים פה, נמצאים איתנו תלמידי האקדמיה, זו אחת הכיתות המורחבות שלנו שביחד עם הרשות המקומית ועם קרן רש"י ותכנית אקדמיה מייעדים לתלמידים בעצם הגשמת החזון של הרשות המקומית, אלי דיבר על החזון הזה במפגש שהיה.
אבי אבירם: אני הייתי רוצה לראות בוגר בית הספר שמסיים תעודת בגרות איכותית, מתגייס לצבא ליחידה מובחרת, או ממצה את היכולות שלו, או לעתודה, הולך לתואר ראשון ומסיים את הלימודים.
אבי אבירם: בתכנית אקדמיה זה המסלול של כל הילדים האלה.
אבי אבירם: כלומר בית הספר מסיים את הקשר איתם כשהם בוגרי תואר ראשון, כולל מימון הלימודים הגבוהים.
אבי אבירם: אולי נשמע אתכם, אולי אסתי תאמר כמה מלים.
אבי אבירם: אסתי היא מרכזת התכנית, משפט וחצי לפני שניתן לילדים.
אסתי כהן: אני מובילה את התכנית הזאת.
אסתי כהן: אני קוראת לתכנית הזאת זכייה במפעל הפיס, כי כל ילד שזוכה להתקבל לכיתה הזאת, ואנחנו מקבלים בעיקר תלמידים שיש להורים שלהם בעיות כלכליות, מקבל, פרט לנושא של עזרה בלימודים אם הוא זקוק, בעיקר בתחומים שבית הספר שלנו רואה אותם כחשובים ביותר וזה איך לעצב אנשים איכותיים, אזרחים טובים במדינה הקטנה שלנו.
אסתי כהן: אני יודעת שכולם מוגבלים בזמן, אז אני מעדיפה שהתלמידים ידברו, בסוף שאלות, כי על התכנית הזאת אפשר לדבר הרבה ומי שמוביל אותה זה אנשים איכותיים שאכפת להם מכל ילד ולא רק מהסוף, הציונים, מי עבר, מי לא עבר.
אסתי כהן: פשוט גוף מדהים.
אסתי כהן: אז נתחיל.
עידו סעדה-תלמיד: אני בכיתת אקדמיה, בכיתה י', השנה התחלתי את הכיתה הזאת ורשמתי כמה מלים ואני רוצה להקריא לכם אותן.
עידו סעדה-תלמיד: אקדמיה בשבילי זה תמיכה בלימודים, אקדמיה בשבילי זו השקעה ועזרה לאורך כל הדרך.
עידו סעדה-תלמיד: אקדמיה בשבילי זה משפחה אוהבת ותומכת.
עידו סעדה-תלמיד: אקדמיה בשבילי זה תגבורים בכל המקצועות שאני מבקש.
עידו סעדה-תלמיד: אקדמיה בשבילי זה אוכל שמוגש בימי לימודים ארוכים.
עידו סעדה-תלמיד: אקדמיה בשבילי זה אסתי כהן שעוזרת תמיד בכל דבר.
עידו סעדה-תלמיד: אקדמיה בשבילי זה תורמים שאכפת להם מהלימודים שלי.
עידו סעדה-תלמיד: אקדמיה בשבילי זה הצלחה בעתיד.
עידו סעדה-תלמיד: אקדמיה בשבילי זה התנדבות בקהילה.
עידו סעדה-תלמיד: אקדמיה בשבילי זה מתנה.
יניב-תלמיד: אני אקרא משהו שחן כתבה, אבל היא יותר מדי ביישנית בשביל להקריא את זה.
יניב-תלמיד: אקדמיה היא מפתח לחיים אחרים ויותר טובים.
יניב-תלמיד: הצלחה, להתחיל מאפס בלי לפחד מהחיים שלפעמים הם גדולים עלינו.
יניב-תלמיד: באקדמיה מקנים לנו עוד ערכים ועוזרים לנו כדי לממש את יעדינו והצלחותינו.
משי ענבל-תלמידה: גם אני כתבתי כמה מלים על האקדמיה.
משי ענבל-תלמידה: אקדמיה בשבילי זה המקום שבו אני יכולה לממש את שאיפותיי, מקום בו אני מקבלת עזרה כשצריך.
משי ענבל-תלמידה: אני יודעת שהאנשים המעורבים הם לא רק מורים שלי אלא כמו משפחה.
משי ענבל-תלמידה: למרות העליות והירידות בלימודים במשך השנה אני תמיד מקבלת את התמיכה והחיזוק.
משי ענבל-תלמידה: מכל המורים, המחנכת שלי היא הכי קרובה אליי, בכל התקופה שאנחנו מכירות למדתי להתחבר אליה ואני יודעת שאני יכולה לסמוך עליה תמיד.
משי ענבל-תלמידה: אני שמחה מאוד שהיא זו שתלווה אותי במשך שלוש השנים האחרונות בבית הספר.
משי ענבל-תלמידה: אני מרגישה ורואה את ההשקעה של בית הספר בכיתה הזו.
משי ענבל-תלמידה: תחושת הלמידה והחינוך היא ברמה שאני מתחברת ואוהבת.
משי ענבל-תלמידה: אקדמיה מכינה אותי לבגרות בצורה הכי טובה שאני יכולה להיות, אני בטוחה שאצליח לסיים את הלימודים עם בגרות מלאה ואיכותית והכל יהיה בזכות הצוות הנהדר שמלמד ומשקיע בי.
משי ענבל-תלמידה: הפגישות עם החונכים עוזרות לי מאוד.
משי ענבל-תלמידה: לי אישית החונכת עוזרת ובזכותה אני מצליחה ללמוד מספיק טוב למבחנים.
משי ענבל-תלמידה: חוץ מפגישות שקשורות ללימודים, אני מחוברת אליה רגשית ואישית, אנחנו מעבירות את השיעור בכיף וזה רק גורם לי לחכות לפגישה הבאה.
משי ענבל-תלמידה: מה שנותר לי לומר היא רק מלה אחת ואחרונה והיא תודה.
יובל מעתוק-תלמידה: האקדמיה בשבילי זה מקום של הצלחה.
יובל מעתוק-תלמידה: בכל יום אני מודה מחדש ומחמיאה לעצמי, איזה יופי שהגעתי לכאן.
יובל מעתוק-תלמידה: זה כיף להיות שם, בכיתה אקדמאית, אתה חי בידיעה שיש מי שדואג לך, שאתה לא סתם תלמיד, שיש באמת אנשים שדואגים ורוצים את ההצלחה שלך.
יובל מעתוק-תלמידה: הדאגה היא פשוט עצומה, איך שדואגים לנו, לתלמידים, זה כמו משפחה אחת גדולה.
יובל מעתוק-תלמידה: יש לנו טיולים לבד, מקומות שלוקחים רק אותנו ואני הכי אוהבת להיות ככה, מיוחדת, והכי חשוב ומה שאני הכי מעריכה זה שהאקדמיה שמה דגש גם על ההתנהגות, על העזרה לאחר, וכל שבוע, ובאופן קבוע אני הולכת להתנדב באקי"ם.
יובל מעתוק-תלמידה: ועוד משהו אחרון לסיום, אני נורא אוהבת לראות את החיבה שיש לאסתי כהן אלינו, שהיא כל הזמן באה ומביאה לנו דברים ודואגת לנו.
יובל מעתוק-תלמידה: היא פשוט מסורה לכל תלמיד ותלמיד בבית הספר ששייך לתלמיד.
נסים וייצמן-תלמיד: אני לומד בכיתה י"א אקדמית.
נסים וייצמן-תלמיד: אני קצת מתרגש, אז אני אקרא מהדף.
נסים וייצמן-תלמיד: בחרתי לדבר על נושא החונכת האישית שמקבל כל תלמיד בכיתת אקדמיה.
נסים וייצמן-תלמיד: יש לי סטודנטית תלמידת אקדמיה לשעבר, אנחנו נפגשים פעם בשבוע ואני מקבל ממנה עזרה בכל המקצועות שאני מתקשה בהם.
נסים וייצמן-תלמיד: במקביל אני מקבל ממנה מוטיבציה ועצות ללימודיי בעתיד ועד כמה הלימודים מעניינים ומהנים.
נסים וייצמן-תלמיד: בשיחות בינינו אני בעיקר לומד ממנה מה משמעות הנתינה וכמה זה חשוב ומשמח, גם את הנותן וגם את המקבל.
נסים וייצמן-תלמיד: לסיום אני רוצה להודות ולאחל לה בהצלחה וכוחות לתמוך בעוד תלמידים.
דין אזולאי-אקדמאי: אני בכיתה אקדמיה, י"ב7.
דין אזולאי-אקדמאי: אני כבר שלוש שנים בתכנית ורציתי לספר לכם על ההתחלה שלי, קצת באתי ולא ידעתי מה זה אקדמיה, מה הדרישות ואיפה אני עומד בכל המערכת הזאת.
דין אזולאי-אקדמאי: גיליתי להפתעתי שיש המון תמיכה מצד אסתי, מצד הפרויקט כולו.
דין אזולאי-אקדמאי: זה פרויקט שמשלב גם ערכים ובתחום הלימודי זה מאוד עזר כי היו תגבורים והיה את החונך שנמצא צמוד אליי, במקצועות שקשה לי כמובן.
דין אזולאי-אקדמאי: מבחינה חברתית אני מרגיש גם צורך גם כשאני מקבל אני נותן וחשוב לי להיות בולט בדברים החברתיים בבית הספר, כמו מועצת התלמידים או אם זה מוזיקה בהפסקות או אם זה משהו אחר.
דין אזולאי-אקדמאי: בשנה הבאה אני מתגייס, אני שואף למובחר כמובן.
דין אזולאי-אקדמאי: לא ידעתי מה אני הולך לעשות אחרי הצבא, לא ידעתי שיש לימודים אחרי, לא התייחסו לזה כל כך בכיתה ט', בכיתה י' הגעתי וזה פתח בפניי את האפשרות לראות אם יש הצעות והעלה את המוטיבציה.
מורה: תסיים את החלק הזה הילה, שהיא בוגרת התכנית והיא גם בוגרת בית הספר והיא עכשיו חזרה כחונכת.
מורה: בבקשה, הילה.
הילה שרון-בוגרת: יש לי מעט דקות אבל אני אשמח להעביר מספרים ואני בטוחה שישמחו לפרט הרבה יותר כי בדקה או שתי דקות אי אפשר להסביר את כל המשמעות של התכנית הזה ואת כל הרבדים שבה, אז זאת רק הצצה לתכנית.
הילה שרון-בוגרת: אני סטודנטית שנה ב', סמסטר ב', באוניברסיטת חיפה, פסיכולוגיה וספרות ומאוד נהנית מכל רגע.
הילה שרון-בוגרת: אני אתמצת את ההיי לייט של התכנית.
הילה שרון-בוגרת: אפשר להגיד שהיא כמו נס, לדעתי, אפילו נס גדול מאוד.
הילה שרון-בוגרת: היא נדירה, כמו כל הנסים שיש, לצערנו, והייתי שמחה אם היו עוד הרבה תכניות כאלה והיו משקיעים בה יותר, והיא מורכבת מהצוות המובחר שיש, הכי שיש, הכי מובחר שיש, לדעתי, החל מאסתי וכל הדרגים וכל השלבים.
הילה שרון-בוגרת: אני בתכנית מסוף כיתה ט', כשהתקבלתי לתכנית ואני כבר לקראת סוף התואר הראשון, לקראת סוף התכנית.
אלי ברדה: את המחזור הראשון?
הילה שרון-בוגרת: לא, אני המחזור השלישי, אם אני לא טועה.
מורה: יש לנו כבר בוגרים שסיימו את הלימודים.
הילה שרון-בוגרת: בלי התכנית הזאת אני לא הייתי מגיעה לרמה שהגעתי, בכל מיני תחומים, ומאוד מאוד חשוב שמכיתה י', כשהתקבלתי לתכנית, אני זוכרת שתדהר, אחד מהאנשים המרכזיים בתכנית, אמר שנתינה זה חשוב לא פחות מקבלה ובאמת זה היה כמו עמוד תווך, איזה שהוא מעבר לחיים גם הרבה יותר בוגרים וגם להבין שנתינה זה לא פחות חשוב ואפילו יותר חשוב ואני הולכת עם המוטו הזה בכל הדרך שלי באוניברסיטה, אני גם תורמת לתלמידים, לסטודנטים, גם לחניך שלי ויש לי עוד חניכה בי"ב, מסיימת עוד מעט, ולמדתי המון מהאנשים שנמצאים בתכנית וזאת משפחה אמיתית, באמת, בעיקר הדברים הטובים שיש במשפחה.
הילה שרון-בוגרת: אני מקווה שתקשיבו יותר ותמצאו את הזמן או את האופציה לשמוע יותר על התכנית כי יש הרבה הרבה מה לספר עליה והיא מאוד מיוחדת ואני מאוד שמחה שאני חלק ממנה.
הילה שרון-בוגרת: וזהו, שיהיה לכם יום טוב.
אבי אבירם: תודה להילה.
אבי אבירם: התלמידים רוצים להעניק לך קצת יותר מידע על התכנית, כדי שתלמד, שיעורי בית.
אבי אבירם: אנחנו בבית הספר נותנים שיעורי בית.
אבי אבירם: יש גם דיסק וגם חומר.